
היו"ר יעקב ליצמן:

אני פותח את הדיון בנושא המחצבות. אני אומר לכולם כבר בתחילת הדיון, זה או הכל או כלום. אני לא רואה אפשרות, ואבדוק את זה גם עם המינהל, לחלק. השופט ביין לא רוצה לבוא לכאן, כבודו במקומו מונח. 

קריאה:

הוא מוכן להיפגש אתך בארבע עיניים.

היו"ר יעקב ליצמן:


מה יש לי להיפגש בארבע עיניים? התקוממתי על דבר אחד, שאף אחד לא הסביר לי עד רגע זה. איך יכול להיות שהוועדה המקצועית של המינהל יכולה להחליט בניגוד לדעה השיפוטית של השופט. אני רוצה להבין איך זה שאני לא והוא כן. למה הוא, שהוא מעין ועדה שיפוטית, לא רוצה לדבר אתנו ועם אחרים כן. אף אחד לא הסביר לי את זה. אני מאוד מכבד שופטים, אבל בנושא הזה, מה הוא יוסיף לי? אני רוצה שהוא יסביר לחברים. 

רוני בריזון:

 אנחנו עומדים במצב שאם עד 1.1. לא מאשרים את ההחלטה, יפסיקו להיות רשיונות חומרי נפץ, כרייה וכל הדברים האלה, ובזה נגמר הסיפור.

היו"ר יעקב ליצמן:


יכניסו את זה לחוק ההסדרים. השאלה היא מה לעשות. אני מכיר את הכוחות, יודע מה קורה כאן. יש אנשים שרוצים כך ואנשים שרוצים אחרת. יש כאלה שאומרים שאם אלה רוצים כך אנחנו רוצים אחרת. ההיגיון אומר: take it or leave it.

רוני בריזון:

 יש גם פשרה.

היו"ר יעקב ליצמן:


אני מבקש חמש דקות הפסקה, אני רוצה לדבר עם האנשים. 

11:55 – 12:15 הפסקה בדיון. 

היו"ר יעקב ליצמן:
אני מחדש את הישיבה. ההחלטה שלי, אחרי התייעצות עם חברי הוועדה, היא שאשמע את דוד עמר, ראש עיריית נשר, חמש דקות, אחר כך ניתן לנציגי המחצבות חמש דקות ובזה יסתיים הדיון. לא תהיה הצבעה היום. אני קורא גם לעירייה וגם למצבה לשבת השבוע למשא ומתן על המחצבה. דוד עמר, בבקשה.

דוד עמר:

כבוד היושב ראש, אני רוצה קודם לשמוע את נציגי המחצבות.

היו"ר יעקב ליצמן:


בבקשה.

יצחק חופי:


שמעתם בפעם הקודמת את נימוקי ראש העיר, אני אומר כמה דברים בקצרה. המחצבה הזאת קיימת 40 שנים במקום, זאת לא מחצבה שעכשיו דנים אם להקים אותה או להפעיל אותה. ועדת ביין קבעה, וזאת גם העובדה הנכונה, שיש חומר לעוד שבע שנים באתר הזה, נשר. ההחלטה של מועצת מקרקעי ישראל קבעה שמאריכים לנו לשש שנים. 

כל הנתונים שהוצגו היום לתושבים, צריך לבדוק אותם היטב כי הן לא מדויקים, לומר את המעט. לעיר יש בעיה של רצון להרחיב את היישוב – וזה כמובן חיובי – אבל המשמעות של זה שהם מתקרבים אלינו, ואז אומרים שהמחצבה לא יכולה לפעול. זאת הבעיה. אנחנו לא מתקרבים היום לשום מקום אחר. זה בעיקר מטריד את ראש העיר, ונטפלים לכל מיני הפרעות. יש לנו אישורים מכל הגורמים, כולל גורמי איכות הסביבה. השקענו במחצבה הון תועפות על הנושא של כיסוי המתקנים, הפסקנו לפוצץ כמויות גדולות של חומר בו-זמנית כדי לא להטריד. אני בוועדה הפועל של אוניברסיטת חיפה, פעם היו מתלוננים באוניברסיטה שזה מפריע להם, כבר שנים שלא שמענו מהם תלונה, כי הקטנו את כמויות חומר הנפץ שמפוצצים בו-זמנית. מרטיבים כל הדרכים במחצבה, כולל בכניסה למחצבה, כדי שלא יעלה אבק מתנועת כלי הרכב.


לגבי הקרבה לעיר - - - 

היו"ר יעקב ליצמן:

 אתם בתוך העיר? אתם שייכים לנשר?

יצחק חופי:

מבחינה מוניציפלית - כן. נכון שלא באו הנה ראשי ישובים אחרים לגבי מחצבות אחרות. המצב של נשר ושל המחצבה הוא לא ייחודי. יש את זה באזור ראש העין, שפרעם, במקומות אחרים. יש ישובים שקרובים למחצבות, המחצבות בדרך כלל קדמו ליישוב או להתפשטות של היישוב. יכול להיות שאם היום היינו מבקשים מחצבה במקום הזה, לא היו מאשרים בקרבת העיר, אבל זה לא המצב. אנחנו ממשיכים מערכת של שנים. אין שום הצדקה, יש שש שנים שנקבע שמותר לנו לחצוב, ייגמרו שש השנים האלה - - - 

היו"ר יעקב ליצמן:

אני מודה לאדוני. מר עמר, בבקשה.

דוד עמר:

מה אחר כך, אחרי שש השנים?

יעקב אפרתי:

גמרנו. ננעלת המחצבה.

היו"ר יעקב ליצמן:

 אנחנו נחליט שהיא תינעל. גם לנו יש איזו מילה.

משה ליש:

אני רוצה להוסיף משהו. למחצבה יש תוכנית מתאר מאושרת. מדינת ישראל קבעה בתוכנית תמ"א 14 שהמקום הזה יהיה מחצבה. כל ראשי העיר בסביבה, אף אחד לא רוצה מחצבה. מי רוצה מחצבה? רוצים בתי מרקחת, אולי בתי עינוגים, מחצבה לא רוצים. אבל ממה בונים את המדינה? ממה בנו את רמות יצחק? כל רמות יצחק נבנתה ממחצבי עדן. אנחנו מספקים מיליון טון אבן, מאיפה היו מביאים את זה? היו מביאים את זה מ-30 או 40 קילומטר יותר רחוק, ואז היו נוסעות הרבה יותר משאיות, שראש העיר מתלונן עליהן. הרי זה ממש מגוחך, טענות שאין להן אחיזה במציאות. המחצבה שלנו פותרת בעיות.

היו"ר יעקב ליצמן:

מה התשובה שלך על השאלה מה יקרה מעבר לשש שנים?

משה ליש:

אם ייגמר החומר אין לי ברירה. 

גלעד ארדן:

ואם לא ייגמר החומר בעוד שש שנים? 

מוחמד ברכה:


אם נגמר החומר אז אין ברירה.

משה ליש:

יכול להיות שיהיה מיתון בארץ, מחר בבוקר מחליטים לא לבנות ואז החומר יספיק ליותר משש שנים. כל זמן שיש חומר ארצה לחצוב שם.

היו"ר יעקב ליצמן:


תודה. מר עמר, בבקשה.

דוד עמר:


די לראות את התמונות שהבאתי ולהעמיד אותן נגד עיניכם, כדי שתבינו על מה מדובר. זה מפעל עם מיליון טון לשנה, הרבה משאיות, הוא אמר: 40 שנה אנחנו עובדים. אז מה? זה לכל החיים? כשאתה לוקח את התצ"א, אתה רואה שהמחצבה מוקפת שכונות, המחצבה היא בתוך העיר, זה כמו סרטן. תסתכל מה המצב בנשר לעומת יישובים אחרים. מדברים אתי על מיליונים של טונות, 40,000 הובלות. הייתי רכז תחבורה בנמל חיפה, אני יודע מה זה 40,000 הובלות.

אמא לשלושה ילדים - מערבל בטון שלהם הרג אותה.

משה ליש:
לא נכון, לא שלנו. זה שקר.

דוד עמר:

אם אני משקר קח אותי למשטרה. 

היו"ר יעקב ליצמן:

אני מבקש מכם, שמעתי אתכם ואני רוצה לשמוע גם את ראש עיריית נשר.

מוחמד ברכה:


 הסיבה המרכזית לסרטן היא בתי הזיקוק ולא המחצבות.

היו"ר יעקב ליצמן:

 אני יכול להגיד לך שזה בגלל הצניעות, בגלל לשון הרע, רכילות, אני יכול להגיד 20 דברים 

אחרים. 

דוד עמר:

חבר-הכנסת ליצמן, ראה תמונה, ראה עד איפה המצבה הגיעה, עד הקברים של נשר. 

היו"ר יעקב ליצמן:

זה מזיק גם למתים?

דוד עמר:
הסתכלו, ואתם תגידו אם זה מזיק או לא מזיק. שר הבינוי והשיכון דאז, פואד, אמר לפני 13 שנים, כשלקחתי אותו ליד המחצבה: לבן שלו לא היה קונה פה בית. התמ"א - הם אומרים לבד שזה ל-40 שנים.

היו"ר יעקב ליצמן:

 שאלתי לפני כמה שנים היא אושרה. מה הייתה עמדת העירייה אז, בזמן מתן האישורים, ומה הייתה עמדת המינהל?

דוד עמר:

יש ועדות תכנון, יש עמדה של המשרד לאיכות הסביבה, עמדה של שר השיכון דאז. ראש ממשלה היום היה שר התשתיות, יש סיכום דיון מביקור שלו במחצבה, שהוא אמר שיש לסגור את המחצבה. ממי עוד אתה רוצה אישור? ראש הממשלה, שר הבינוי, שר החינוך, השר לאיכות הסביבה, ממי עוד אתה רוצה? ובצדק. 

התחלנו לסלול את הכביש הזה. יש הצהרה שלהם, גם ברשות הגנים הלאומיים וגם בוועדות אחרות, שאני חבר בהן, והם הצהירו – יש לי מכתב ופרוטוקולים - שתוך שבע-שמונה שנים ייסגר. לא לחינם שאלתי מה יקרה אחרי שש שנים. התחלנו עם הכביש הזה, לקח שמונה-תשע שנים עד שסיימנו את הסלילה שלו, מהאוניברסיטה עד המחצבה בנשר. הם הצהירו שבע שנים, הצהירו שהם כורים בערך מיליון טון בשנה. נגיד שלא שבע שנים, שמונה שנים, עשר שנים לקח לסלול את הכביש הזה מדניה לנשר, השקענו כאן 130 מיליון שקלים, אחרי התאונה שהייתה עם מערבל הבטון ואחרי התאונה עם המשאית שירדה והרגה את דהן אברהם. זאת אמת? תענה לי.

משה ליש:

מי זה דהן אברהם?

דוד עמר:

הוא לא יודע מי זה, אלא מה? 

משה ליש:

את כל התאונות שהיו בנשר את מטיל עלינו?

דוד עמר:
רק עליכם.

משה ליש:

ספר סיפורים, יש פה אנשים אינטיליגנטים. 

דוד עמר:
יש להם מהמינהל היתר ל-40 דונם, היום הם יושבים על 300 דונם בערך. 

משה ליש:

יש מכתב של אפרתי.

דוד עמר:

אני אומר ליושב ראש דברים לא אחראיים?

משה ליש:

נכון, בטח, כל הזמן. 

חיים אורון:

 אם הם פלשו לשטחים לא שלהם, שייקחו אותם למשטרה. 

דוד עמר:

הם נמצאים בלי רשיון. 

היו"ר יעקב ליצמן:

לזה יש לך את מבקר המדינה. תתבע אותם, זה לא שייך אלינו.

דוד עמר:

אני עונה למה שהם אומרים. הם נמצאים כאן בלי רשיון. יחד עם זאת, כדי להופיע גם בפניהם וגם בפני הקדוש ברוך הוא בידיים נקיות, ליד מפעל נשר אני מתכנן עכשיו שטח תעשייה של כ-150 דונם. ביקשתי מהמינהל אישור לשני המפעלים, בטון ואספלט. אעשה הכל במינהל מקרקעי ישראל שהמפעלים האלה יקבלו כאן שתי פיסות קרקע ויקימו את המפעלים. במקום לעלות עם שמונה טריילרים עם חול, חצץ, זפת, שמן על הכביש ישר למפעל. לשמחתי, קיבלתי אישור מהמינהל לאשר להם ללא מכרז שתי פיסות קרקע באזור הזה. 

נשארה חציבה, הזה הכל. על פי ההצהרות שלהם, הם היו צריכים לגמור.

היו"ר יעקב ליצמן:

תודה, אני חייב לסיים. דברת בפעם הקודמת ואמרת את עמדתך, היום נציגי המחצבות דיברו ואתה ענית על זה. אני חוזר על ההחלטה. אני מבקש שתנהלו ביניכם משא ומתן, אני לא משריין כלום. 

נסים דהן:


 יש לי שאלה, אם תהיה לך התחייבות שאחרי שש שנים, בכל מקרה ובכל מצב הם עוזבים, זה יותר קל?

אריה פלביאן:

יש לנו התחייבות כבר מ-89' שהם יעזבו.

היו"ר יעקב ליצמן:


חבר-הכנסת דהן שאל שאלה, ואני אגבה עם תוספת שלי. אם ועדת הכספים תחליט, לאור התחייבות שלהם, שאנחנו עומדים על זה וזה התנאי, האם זה מקובל עליכם? אני משאיר את השאלה הזאת באוויר. הישיבה נעולה, תודה רבה.

הישיבה ננעלה בשעה 12:35. 

